**NOTA INFORMATIVĂ**

*la proiectul hotărîrii Guvernului cu privire la*

*Centrul integrat de pregătire pentru aplicarea legii al*

*Ministerului Afacerilor Interne*

1. **Contextul general:**

Sistemul de aplicare a legii din Republica Moldova (*în continuare RM*) a cunoscut în ultima perioadă reforme importante, fapt ce a condus la progrese semnificative. Acestea trebuie consolidate prin măsuri de dezvoltare şi pregătire a resurselor umane în scopul profesionalizării personalului din instituțiile / agențiile de aplicare a legii şi al creșterii nivelului de competentă și integritate.

Deși autoritățile de aplicare a legii funcționează în aceeași sferă de activitate, sistemul actual de instruire și relațional nu asigură în mod corespunzător cunoașterea reciprocă a specificului activității, pregătirea compatibilă pentru aplicarea unitară a legii, schimbul de informații, experiență și bune practici interne și internaționale. Nu se realizează formarea privind cooperarea interinstituțională pentru organizarea și desfășurarea, în comun, a acțiunilor de aplicare a legii, precum și în situații de criză.

Ministerul Afacerilor Interne (*în continuare MAI)* este una dintre cele mai importante autorități de aplicare a legii. Cu toate acestea, MAI nu deține instituția de învățămînt multifuncțională, specializată în formarea profesională practic-aplicativă a ofițerilor și subofițerilor de poliție (Academia MAI realizează formarea universitară în sistem Bologna). De asemenea, nici Carabinierii nu beneficiază de capacități moderne de formare, deși urmează reformarea instituției prin profesionalizare și preluarea, pînă în 2020, a misiunilor de asigurare și restabilire a ordinii publice.

Varianta actuală a formării inițiale a subofițerilor la Academia MAI nu este adecvată asigurării de cunoștințe și deprinderi prin abordarea practic-aplicativă a procesului de pregătire.

Desființarea instituțiilor pentru formarea profesională a subofițerilor a produs consecințe directe prin deprofesionalizarea acestor efective. Ca urmare, majoritatea subofițerilor nu a beneficiat și nu va putea profita nici în viitor de programe de dezvoltare a carierei, fapt ce afectează nemijlocit și pe termen lung calitatea profesională și, implicit, a serviciului public.

Deși desfășoară activități în domeniul ordinii și securității publice, subofițerii de poliție, poliție de frontieră și carabinieri nu dețin pregătire comparabilă, sistemele de formare și programele aferente fiind diferite.

În MAI, piramida posturilor nu este corect structurată, fiind deficit important de subofițeri. Este vorba despre categoria de personal care trebuie să fie, practic, interfața instituției cu societatea și, deci, cea mai prezentă și vizibilă în comunitate, precum și în cadrul acțiunilor de ordine și securitate publică și în relațiile cu populația.

Acest demers reclamă intensificarea formării de subofițeri, fapt imposibil de realizat în condițiile actuale, deoarece nu există instituția de pregătire capabilă să soluționeze această sarcină strategică.

Deficitele menționate au impus necesitatea şi utilitatea înfiinţării, în MAI, a Centrului integrat de pregătire pentru aplicarea legii *(în continuare CIPAL)*.

Prin urmare, înființarea CIPAL se înscrie între prioritățile MAI. Prin acest demers se constituie baza de profesionalizare a personalului MAI, precum și din alte autorități de aplicare a legii, de creștere a nivelului de competentă şi integritate.

Crearea CIPAL în conformitate cu standardele Uniunii Europene (*în continuare UE)* constituie atît unul dintre obiectivele Strategiei de dezvoltare a Poliției pentru perioada 2016 – 2020, aprobate prin Hotărîrea Guvernului nr. 587 din 12.05.2016, cît și o etapă din Planul privind implementarea Strategiei, aferentă Obiectivului 1. „Consolidarea responsabilității, și profesionalismului Poliției”, acțiunea 1.2. „Dezvoltarea procesului de pregătire inițială și continuă”, sub-acțiunea 1.2.3. „Crearea CIPAL, în conformitate cu standardele UE”.

Obiectivul înființării CIPAL rezultă din finanțarea oferită Guvernului RM de Comisia Europeană pentru implementarea Programului de Reformare a Poliției *„Suport bugetar pentru Reforma Poliției CRIS: ENI/2015/038-144, finanțat în cadrul Instrumentului european de vecinătate”*. La solicitarea MAI, proiectul CIPAL a fost inclus în Suportul bugetar, avînd alocată suma cea mai consistentă.

**2.** **În scopul reglementării principalelor aspecte organizatorice și funcționale a fost elaborat proiectul hotărîrii Guvernului cu privire la CIPAL al MAI, care conține două anexe:**

a) Anexa nr. 1. Statutul CIPAL al MAI;

b) Anexa nr. 2. Planul de acțiuni pentru anii 2017-2021 privind constituirea CIPAL al MAI.

**3. Anexa nr. 1, Statutul CIPAL al MAI:**

Reglementarea statutului CIPAL prezintă utilitate din perspectiva stabilirii reperelor principale ale organizării și funcționării instituției de formare profesională.

Aspectele de detaliu vor fi reglementate prin regulamentul de organizare și funcționare, care va fi aprobat prin ordinul ministrului afacerilor interne și care va include atribuțiile structurilor / personalului, sistemul relațional, modul de îndeplinire a sarcinilor, organizarea și funcționarea și alte elemente de interes instituțional. Pe lîngă regulamentul de organizare și funcționare, vor fi aprobate la nivelul MAI sau al CIPAL, după caz, și alte norme cu caracter interne pentru operaționalizarea unității de formare.

Statutul CIPAL definește tipul instituției de formare, misiunea, funcțiile, atribuțiile și drepturile unității.

Astfel, *misiunea CIPAL*constă în organizarea și desfășurarea, în beneficiul autorităților de aplicare a legii, a structurilor și personalului MAI din grupul țintă, a programelor de formare inițială, continuă și pentru dezvoltarea carierei, de tip integrat, transversal, specializat, a altor activități de pregătire de nivel departamental, ministerial, precum și, după caz, cu vocație națională și internațională, în beneficiul instituțiilor de aplicare a legii, a structurilor și personalului MAI.

Dintre beneficiarii CIPAL menționăm Instituțiile Penitenciare, Serviciul Vamal, Procuratura, Centrul Național Anticorupție, Serviciile Piscicol și Forestier etc. Precizăm că instituțiile menționate și-au exprimat, intenția de a se bucura de capacitățile CIPAL.

Statutul precizează, de asemenea, organismele de conducere colectivă, conducerea CIPAL, structura și personalul, aspectele privind retribuirea muncii, formele de pregătire în cadrul instituției.

În cadrul CIPAL se va desfășura formarea inițială a subofițerilor de poliție și a subofițerilor de carabinieri. CIPAL va asigura formarea continuă pentru personalul MAI, pregătirea integrată în domeniul aplicării legii, precum și programe specifice pentru alte instituții beneficiare.

Pe lîngă formarea subofițerilor va fi realizată și pregătirea continuă prin cursuri a ofițerilor din MAI și din celelalte instituții beneficiare.

Instruirea personalului din aceste structuri se referă la componentele de formare care nu pot fi acoperite de aceștia: folosirea armei și aplicarea forței fizice; autoapărarea; folosirea poligoanelor pentru instruire practică, instrucții de tragere din armele din dotare etc.

Respectiv nu se pune problema dublării activităților. În perspectivă se va iniția un proces de reevaluare a necesităților de instruire și ofertelor existente în vederea optimizării și sporirii calității instruirii continue la toate dintre structurile menționate.

Principial, întregul personal al MAI va frecventa în perioada de 5 ani cel puțin 1 program de pregătire la CIPAL, iar efectivul Poliției și Carabinierilor cel puțin 2.

Astfel, se produce ameliorarea capitală a capacității de formare a personalului MAI și normalizarea situației în domeniu, ceea ce va determina dezvoltarea profesionalismului la nivelul instituției și, implicit, a calității serviciului public.

În aceeași măsură, va fi sprijinită formarea profesională a personalului din alte instituții, va crește nivelul de integrare / interoperabilitate în domeniul aplicării legii.

Prin cei peste 3750 de subofițeri formați inițial la CIPAL în 5 ani se va ajunge ca proporția acestei categorii de personal în ansamblul efectivelor Poliției și Carabinierilor (avem în vedere și personalul prezent) să fie de 50%, asigurîndu-se progresul semnificativ privind îndeplinirea obiectivului restructurării piramidei posturilor în MAI.

Potrivit Studiului de fezabilitate suprafața imobilului care va fi construit pe 12,4 ha de teren, cu suprafața totală, desfășurată a construcțiilor de 40846 m.p., dintre care blocurile de studii, administrativ, amfiteatre și cantină vor constitui 11459 m.p., raspunzînd la o capacitate zilnică de 600 de persoane instruite. Sălile de studii sunt preconizate pentru 25 -30 locuri, la care se alătură laboratoare de specialitate (laborator limbi moderne, laborator criminalistică, laborator tehnică specială, laborator securitate informatică, laborator tehnică pentru Poliția de frontieră etc.) Suprafața planificată a căminelor constituie 14850 m.p.. Centrul urmează a fi înzestrat cu un complex sportiv exterior performant, constituit dintr-un teren care include stadion de fotbal, terenuri de baschet și volei în spațiu liber, pistă cu obstacole și pistă de alegări. Complexul sportiv acoperit urmează să aibă o suprafață de 4152 m.p., în două nivele, cuprinzând bazin săli pentru lupta corp la corp, săli de forță și sală polivalentă. Pe lîngă acestea urmează să se construiască un tir pentru trageri cu arma de foc cu 10 poziții de tragere la o distanță de până la 50 metri. Asupra tirului vor fi amenajate poligoanele multifuncționale acoperite pentru instruirea practică, iar alături va fi amplasat poligonul pentru instruire auto.

După operaționalizarea totală a Centrului vor fi instruiți la pregătirea inițială: 400 de cursanți cu durata școlarizării de 9 luni pentru politie şi carabinieri (300 politie şi 100 carabinieri). La pregătirea continuă:

- 1 curs de 6 luni / an (Cursuri de perfecționare sau specializare ori recalificare): 50 cursanți. Total = 1 curs / 6luni x 50 cursanți = 50 cursanți;

- 2 cursuri de 3 luni / an (Cursuri de perfecționare sau specializare ori recalificare): 50 cursanţi. Total = 2 cursuri / 3 luni x 50 cursanţi = 100 cursanţi;

- 22 cursuri de 2 săptămâni / an (Cursuri tematice de perfecţionare, specializare, recalificare): 50 cursanţi. Total = 22cursuri / 2 săptămâni x 50 cursanţi = 1100 cursanţi:

- 65 cursuri de 2-5 zile/ an (Cursuri tematice de perfecţionare): 50 cursanţi. Total = 65 cursuri / 2-5 zile x 50 cursanţi ±3250 cursanţi. Total cursanţi / an de învăţământ = 50 + 100 + 1100 + 3250 = 4500 cursanţi.

Potrivit Studiului de fezabilitate se preconizează un stat de personal de 160 funcții, dintre care funcții didactice 60, acestea fiind asigurate treptat, conform celor două faze de operaționalizare, din contul unităților de personal existente în cadrul MAI.

**4. Anexa nr. 2, Planul de acțiuni:**

Planul include 3 obiective: (I) Realizarea cadrului de reglementare, organizatoric și funcțional; (II) Organizarea și desfășurarea formării profesionale; (III) Proiectarea, construirea, amenajarea, dotarea și dezvoltarea CIPAL, precum și 7 acțiuni aferente.

Planul include doar acțiunile prioritare, corelate și sincronizate pentru operaționalizarea CIPAL, nu și acțiuni repetate sau curente.

Conform Acordului de finanțare pentru reforma Poliției, Planul de acțiuni va constitui instrumentul principal de evaluare a implementării obiectivului privind înființarea CIPAL și elementul care condiționează debursarea anuală a tranșelor variabile convenite în Acord.

**5. Analiza de impact:**

***a) Aspectul social*.** Proiectul actului normativnu contravine angajamentelor externe asumate de RM și nici politicilor sectoriale conexe.

Implementarea proiectului va realiza mediul formativ modern ce va permite pregătirea și educarea personalului MAI și din celelalte autorități.

Totodată, prin dezvoltarea capacităților moderne de formare, conforme standardelor europene, va spori profesionalismului personalului MAI și nivelul de integritate a acestuia. Totodată, MAI, prin condițiile de pregătire asigurate, va exprima respectul față de personalul instituției. Creșterea calității serviciului public va determina creșterea nivelului de încredere a cetățenilor în instituțiile de aplicare a legii.

În procesul de formare vor fi asimilate și aplicate standardele UE / internaționale, cele mai bune practici privind formarea, drepturile fundamentale ale omului, tehnicile moderne de management, nediscriminarea, egalitatea de șanse etc.

***b) Aspectul economic și de mediu***. Implementarea Hotărîrii Guvernului nu va avea impact negativ asupra mediului și economiei. CIPAL este „profitabil” pentru societate, deoarece va determina pe termen mediu și lung creșterea calității serviciului public. Pe de altă parte, va contribui la susținerea agenților economici care îi vor furniza produse și servicii. Studiul de fezabilitate a relevat faptul că impactul asupra mediului va fi minim, iar vecinătățile nu vor fi afectate. Prin lucrările efectuate va fi consolidat solul, va fi evitat riscul actual de degradare, posibilele inundații și alunecări de teren.

***c) Aspectul normativ*.** Documentul în cauză nu vine în contradicție cu legislația națională și tratatele internaționale la care RM este parte.

***d) Aspectul instituțional și organizatoric*.** Va fi asigurată înființarea noii instituții de formare profesională subordonată MAI, soluție recomandată în Raportul de analiză funcțională a MAI din 2015 și rezultată din evaluările instituționale interne.

Aspectele organizatoric și funcțional au fost fundamentate în Studiul de fezabilitate, elaborat în august 2017 de echipa de proiect multidisciplinară specializată - Asocierea moldo-română „Molbac”, „Eurorpoiect” și „Protelco Geocat”, care a inclus specialiști în domeniul aplicării legii, planificării învățământului, economiști, arhitecți, ingineri și alți specialiști. Astfel, înființarea CIPAL va determina plus valoare certă pentru MAI și celelalte instituții beneficiare.

Avînd în vedere specificul instituțional, înființarea CIPAL nu creează suprapuneri sau dublări de competențe. Astfel, cum am menționat, Academia MAI va desfășura formarea universitară în sistem Bologna a ofițerilor. CIPAL va gestiona formarea inițială a subofițerilor de poliție, carabinieri și pentru alte structuri ale MAI, formarea continuă specializată prin cursuri de carieră pentru ofițeri și subofițeri, precum și formarea integrată pentru alte autorități de aplicare a legii.

Deoarece înființarea CIPAL a suscitat interesul donatorilor din RM, se preconizează dezvoltarea dimensiunii internaționale a cooperării cu instituții relevante pentru dezvoltarea personalului MAI.

***e) Aspectul financiar.*** Planul de acțiuni conține costurile minime estimative pentru realizarea obiectivelor planificate. Acestea au fost stabilite în funcție de necesarul de bunuri, servicii și resursele umane pentru realizarea acțiunilor. Totodată, se va reține că acestea sunt costurile minime estimative care, eventual, se pot majora.

Prin urmare, potrivit Anexei nr. 1, Tabelul C (Matricea de politici), din Acordul de finanțare, investiția urmează a fi finalizată în 2020, în baza calendarului care conține criteriile de performanță specifice și mijloacele de verificare aferente. Așadar, pentru înființarea CIPAL, prin Suportul bugetar, MAI va beneficia, în anii 2018-2020, de cca 8,5 mln euro - tranșa fixă și 2,0 mln euro tranșa variabilă (Tabel D).

Concomitent, realizarea cadrului de reglementare, organizatoric și funcțional, precum și al formării profesionale, va fi susținut prin proiectul deTwinning dedicat, realizat prin intermediul Suportului complementar cu valoarea de 1,3 mln euro pentru Reforma Poliției CRIS: ENI/2015/038-144, finanțat în cadrul aceluiași mecanism. În total, UE urmează să aloce cca 260,78 mln lei pentru edificarea CIPAL, ceea ce constituie cca 55% din valoarea totală a investiției.

Conform calculelor estimative realizate în cadrul Studiului de fezabilitate, finalizat în luna august curent, costul total al construcțiilor este de 471,94 mln lei. Așteptările sunt că acest cost va fi mai mic cu 15-20% în rezultatul licitațiilor.Ca urmare a deficitului de resurse financiare, operaționalizarea CIPAL se va face etapizat.

Deficitul de resurse financiare urmează a fi acoperit din proiecte de asistență și donații. În acest sens au fost lansate intenții de accesare a finanțării cu ambasadele Statelor Unite ale Americii, a Suediei, a Norvegiei, alți parteneri de dezvoltare.

Totodată, a fost exprimată intenția MAI de rectificare a Cadrului bugetar pe termen mediu (CBTM) 2018-2020 în vederea finanțării prioritare a obiectivului privind înființarea CIPAL. Astfel, se solicită realocarea de resurse financiare pentru dotarea CIPAL cu echipamente și mijloace necesare operaționalizării parțiale din economiile la buget, inclusiv din contul autorităților beneficiare.

Termenul de operaționalizare parțială a CIPAL este semestrul II 2019. În scopul operaționalizării complete a CIPAL, la capitolul dotări se va propune includerea în CBTM – 2020-2022, a obiectivului distinct privind achiziționarea de echipamente și mijloace specifice. Suma estimativă necesară dotării este de 64.000,00 mii lei.

De menționat că pentru dotarea instituției, MAI a întreprins deja anumite acțiuni. Se are în vedere achiziționarea unor echipamente și mijloace speciale. Parte din echipamentele necesare operaționalizării va fi asigurată din stocul MAI.

Cheltuielile anuale ale bugetului de stat pentru întreținerea Centrului și remunerarea muncii angajaților constituie 17.38 mln. lei anuall, cu condiția asigurării energiei electrice regenerabile (panouri fotovoltaice și solare, energie termică etc).

***f) Aspectul temporal*.** Realizarea Planului este prevăzută pentru perioada 2017-2021. Din punct de vedere al ***procedurii de aprobare*** a Planului, acțiunea va fi realizată la nivel de Guvern.

***g) Transparența în procesul decizional*.** În scopul respectării prevederilor Legii nr. 239 din 13.11.2008 privind transparența în procesul decizional, proiectul a fost plasat pe site-ul http://particip.gov.md/ pentru consultări publice şi transmis spre avizare autorităților administrației publice centrale.

**6. Coordonarea și implementarea proiectului:**

Pentru implementarea proiectului, MAI, intenționează constituirea unității dedicate de management al proiectului pentru înființarea CIPAL, care să coordoneze integral activitatea specifică, avînd în vedere că acesta este demersul cu valoarea cea mai mare finanțat prin Matricea de politici a UE (a fost elaborat proiectul HG). Aceasta va fi formată din specialiști pe principalele domenii de activitate, care să asigure monitorizarea și să gestioneze sistematic implementarea proiectului.

Misiunea Unității de proiect va consta în planificarea, monitorizarea și evaluarea procesului de înființare a instituției, prin organizarea și evidența angajamentelor bugetare; achiziționarea lucrărilor și serviciilor de proiectare, expertizare și verificare, construcție, supraveghere tehnică; verificarea lucrărilor finalizate; realizarea de proiecte de cooperare internațională și accesarea de asistență externă pentru dezvoltarea proprie și operaționalizarea completă a CIPAL.

Personalul Unității urmează a fi detașat, cu program complet de muncă, la activitățile curente ale proiectului, fiindu-i suspendate rapoartele de serviciu.

Coordonarea proiectului este realizată de viceministrul afacerilor interne, coordonator al Programului pentru reforma Poliției.

Acțiunile se vor desfășura pe baza Planului calendaristic de acțiuni aprobat prin ordinul ministrului afacerilor interne.

**Viceministru Dorin PURICE**